CELEX: 32021D0713
Language: lv
Date: 2021-04-29 00:00:00
Title: Komisijas Īstenošanas lēmums (ES) 2021/713 (2021. gada 29. aprīlis), ar ko pagarina termiņu, līdz kuram lietošanai 8. un 18. produkta veida biocīdos apstiprināts sulfurilfluorīds (Dokuments attiecas uz EEZ)

30.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 147/21
               
            
         KOMISIJAS ĪSTENOŠANAS LĒMUMS (ES) 2021/713
         (2021. gada 29. aprīlis),
         ar ko pagarina termiņu, līdz kuram lietošanai 8. un 18. produkta veida biocīdos apstiprināts sulfurilfluorīds
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 14. panta 5. punktu,
         apspriedusies ar Biocīdu pastāvīgo komiteju,
         tā kā:
         
                     (1)
                  
                  
                     Aktīvā viela sulfurilfluorīds ir iekļauta Eiropas Parlamenta un Padomes Direktīvas 98/8/EK (2) I pielikumā lietošanai 8. un 18. produkta veida biocīdos, un tāpēc atbilstīgi Regulas (ES) Nr. 528/2012 86. pantam tā saskaņā ar minēto regulu tiek uzskatīta par apstiprinātu, ja vien tiek ievērotas minētās direktīvas I pielikumā noteiktās specifikācijas un nosacījumi.
                  
               
                     (2)
                  
                  
                     2017. gada 28. jūnijā saskaņā ar Regulas (ES) Nr. 528/2012 13. panta 1. punktu tika iesniegts sulfurilfluorīda apstiprinājuma atjaunošanas pieteikums lietošanai 8. un 18. produkta veida biocīdos.
                  
               
                     (3)
                  
                  
                     Zviedrijas kompetentā iestāde, kas veic novērtēšanu, 2018. gada 14. februārī informēja Komisiju, ka saskaņā ar Regulas (ES) Nr. 528/2012 14. panta 1. punktu tā ir nolēmusi, ka ir vajadzīga pilnīga pieteikuma novērtēšana. Kompetentajai iestādei, kas veic novērtēšanu, saskaņā ar minētās regulas 8. panta 1. punktu 365 dienu laikā no pieteikuma validācijas ir jāveic pilnīga pieteikuma novērtēšana.
                  
               
                     (4)
                  
                  
                     Kompetentā iestāde veic pilnīgu pieteikuma novērtējumu, tāpēc saskaņā ar Regulas (ES) Nr. 528/2012 14. panta 3. punktu 270 dienās pēc kompetentās iestādes, kas veic novērtēšanu, ieteikuma saņemšanas Eiropas Ķimikāliju aģentūrai (“Aģentūra”) ir jāsagatavo un jāiesniedz Komisijai atzinums par aktīvās vielas apstiprinājuma atjaunošanu.
                  
               
                     (5)
                  
                  
                     Saskaņā ar Komisijas Īstenošanas lēmumu (ES) 2018/1479 (3) termiņš, līdz kuram sulfurilfluorīds apstiprināts lietošanai 8. produkta veida biocīdos, ir pagarināts līdz 2021. gada 30. jūnijam, kas atbilst termiņam, līdz kuram saskaņā ar Komisijas Direktīvu 2009/84/EK (4) sulfurilfluorīds apstiprināts lietošanai 18. produkta veida biocīdos, lai atvēlētu pietiekami daudz laika pieteikuma izskatīšanai. Tomēr kompetentā iestāde, kas veic novērtēšanu, vēl nav pabeigusi pārbaudi un vēl nav iesniegusi Aģentūrai novērtējuma ziņojumu un novērtējuma secinājumus.
                  
               
                     (6)
                  
                  
                     Kompetentā iestāde, kas veic novērtēšanu, 2020. gada 18. februārī pieprasīja pieteikuma iesniedzējam iesniegt papildu informāciju, lai veiktu novērtēšanu saskaņā ar Regulas (ES) Nr. 528/2012 8. panta 2. punktu, un noteica šīs informācijas iesniegšanas termiņu – 2022. gada 31. marts.
                  
               
                     (7)
                  
                  
                     Līdz ar to termiņš, kurā sulfurilfluorīds apstiprināts lietošanai 8. un 18. produkta veida biocīdos, var beigties, pirms tiek pieņemts lēmums par tā atjaunošanu. Tāpēc termiņu, kurā sulfurilfluorīds apstiprināts lietošanai 8. un 18. produkta veida biocīdos, ir lietderīgi pagarināt uz laiku, kas ir pietiekams pieteikuma izskatīšanas pabeigšanai.
                  
               
                     (8)
                  
                  
                     Ņemot vērā laiku, kas kompetentajai iestādei, kas veic novērtēšanu, nepieciešams novērtēšanai un Aģentūrai – atzinuma sagatavošanai un iesniegšanai, apstiprinājuma termiņu ir lietderīgi pagarināt līdz 2023. gada 31. decembrim.
                  
               
                     (9)
                  
                  
                     Izņemot apstiprinājuma beigu datumu, sulfurilfluorīds joprojām ir apstiprināts lietošanai 8. un 18. produkta veida biocīdos, ja vien tiek ievērotas Direktīvas 98/8/EK I pielikumā noteiktās specifikācijas un nosacījumi,
                  
               IR PIEŅĒMUSI ŠO LĒMUMU.
         
            1. pants
            Termiņu, līdz kuram sulfurilfluorīds ir apstiprināts lietošanai 8. un 18. produkta veida biocīdos, pagarina līdz 2023. gada 31. decembrim.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 29. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 167, 27.6.2012., 1. lpp.
         
         
            (2)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).
         
            (3)  Komisijas Īstenošanas lēmums (ES) 2018/1479 (2018. gada 3. oktobris), ar ko pagarina termiņu, līdz kuram lietošanai 8. produkta veida biocīdos apstiprināts sulfurilflourīds (OV L 249, 4.10.2018., 16. lpp.).
         
            (4)  Komisijas Direktīva 2009/84/EK (2009. gada 28. jūlijs), ar ko groza Eiropas Parlamenta un Padomes Direktīvu 98/8/EK, lai iekļautu tās I pielikumā aktīvo vielu sulfurilfluorīdu (OV L 197, 29.7.2009., 67. lpp.).